CELEX: E2013P0024
Language: sk
Date: 2013-10-29 00:00:00
Title: Žiadosť o poradné stanovisko Súdu EZVO, ktorú 29. októbra 2013 predložil Staatsgerichtshof des Fürstentums Liechtenstein vo veci Casino Admiral AG/Wolfgang Egger (Vec E-24/13)

27.3.2014   
            
            
               SK
            
            
               Úradný vestník Európskej únie
            
            
               C 88/18
            
         Žiadosť o poradné stanovisko Súdu EZVO, ktorú 29. októbra 2013 predložil Staatsgerichtshof des Fürstentums Liechtenstein vo veci Casino Admiral AG/Wolfgang Egger
   (Vec E-24/13)
   2014/C 88/15
   Listom zo 6. novembra 2013, ktorý bol doručený na podateľňu Súdu EZVO 8. novembra 2013, Staatsgerichtshof des Fürstentums Liechtenstein (Štátny súd Lichtenštajnského kniežatstva) požiadal Súd EZVO vo veci Casino Admiral AG/Wolfgang Egger o poradné stanovisko k týmto otázkam:
   
               1.
            
            
               Aké sú všeobecné požiadavky právnych predpisov EHP a EÚ (najmä články 43 a 49 ES a z nich vyplývajúca povinnosť transparentnosti) týkajúce sa postupu udeľovania koncesií na prevádzkovanie kasín?
            
         
               2.
            
            
               Vyžadujú právne predpisy EHP alebo EÚ, aby orgán, ktorý udeľuje koncesiu, v čase uverejnenia oznámenia o vyhlásení verejného obstarávania uviedol, ako zamýšľa podrobnejšie doplniť a špecifikovať požiadavky stanovené v akte a nariadení?
            
         
               3.
            
            
               Existuje najmä v rámci príslušného postupu verejného obstarávania všeobecná povinnosť predbežného oznámenia relatívnej váhy, ktorá sa pridelí kritériám na vyhodnotenie ponúk, pri udeľovaní koncesie? Ak áno, aké požiadavky vyplývajú z právnych predpisov EHP a EÚ, pokiaľ ide o obsah informácií, ktoré treba poskytnúť v tomto predbežnom oznámení?
            
         
               4.
            
            
               Boli v danom prípade požiadavky právnych predpisov EHP a EÚ splnené?
            
         
               5.
            
            
               Ak Súd EZVO dospeje k záveru, že postup verejného obstarávania nespĺňal požiadavky právnych predpisov EHP a EÚ:
               
                           a)
                        
                        
                           Predpokladajú právne predpisy EHP a EÚ pri procesných chybách tohto druhu osobitné právne dôsledky?
                        
                     
                           b)
                        
                        
                           Možno procesné chyby tohto druhu napraviť? Ak áno, za akých podmienok?
                        
                     
                           c)
                        
                        
                           Boli v danom prípade splnené podmienky na pozastavenie celého postupu verejného obstarávania a udeľovania koncesie?